FI Euroopan unionin virallinen lehti CE 88/541

(2004/C 88 E/0553)

KIRJALLINEN KYSYMYS E-0833/04

esittäjä(t): Catherine Stihler (PSE) komissiolle

(15. maaliskuuta 2004)

Aihe: Äänikirjojen vapauttaminen arvonlisäverosta tai niihin sovellettavan alv-kannan laskeminen viiteen prosenttiin

Onko komissiolla mitään sitä vastaan, että Yhdistyneen kuningaskunnan hallitus vapauttaisi kaikki äänikirjat arvonlisäverosta tai soveltaisi niihin alennettua viiden prosentin alv-kantaa? Millä perusteella komissio mahdollisesti vastustaa käytäntöä? Käytäntö lähentäisi äänikirjojen verotusta painettujen kirjojen nollaverotukseen Yhdistyneessä kuningaskunnassa ja varmistaisi, etteivät näkövammaiset joudu epäedulliseen asemaan sen vuoksi, että he kuuntelevat äänikirjoja painettujen kirjojen lukemisen sijasta. Skotlannissa toimiva ”The Royal National Institute of the Blind” -järjestö ja muut näkövammaisten järjestöt ovat tukeneet edellä mainittuja toimia.

Frits Bolkesteinin komission puolesta antama vastaus

(30. huhtikuuta 2004)

Tämänhetkisen yhteisön lainsäädännön nojalla Yhdistyneellä kuningaskunnalla ei ole oikeusperustaa, jonka nojalla se voisi soveltaa äänikirjoihin nollaverotusta tai alennettua viiden prosentin alv-kantaa.

Nollaverotuksen soveltaminen sallittiin neuvoston direktiivissä 92/77/ETY (1) tilapäisenä poikkeuksena, jota oli tarkoitus soveltaa siirtymäkauden ajan ennen lopullisen alv-järjestelmän käyttöönottoa, joka perustui alkuperämaassa tapahtuvaan verotukseen. Poikkeuksen soveltamisen edellytyksenä on, että tällaiset verokannat olivat lain mukaan voimassa 1. tammikuuta 1991. Näiden säännösten nojalla Yhdistyneellä kuningaskunnalla oli mahdollisuus soveltaa nollaverotusta kirjoihin, mutta ei äänikirjoihin. Poikkeuksella poiketaan tavanomaisista säännöistä, joiden mukaan yleistä alv-kantaa sovelletaan kaikkiin veronalaisiin liiketoimiin ja jäsenvaltioilla on mahdollisuus soveltaa alennettua kantaa ainoastaan kuudennen alv-direktiivin 77/388/ETY (2) liitteessä H lueteltuihin tavaroihin ja palveluihin (luettelo tavaroista ja palveluista, joihin voidaan soveltaa alennettua alv-kantaa). Äänikirjoja ei ole erikseen mainittu liitteessä H, joten niihin sovelletaan yleistä alv-kantaa.

Alennettujen verokantojen soveltamisalan uusille aloille laajentamisen hyötyjä on tutkittu huolellisesti. Historiallisista syistä kirjoihin 12 jäsenvaltiossa sovelletaan alennettua verokantaa ja kahdessa jäsenvaltiossa nollaverotusta (Tanskassa kaikkiin tavaroihin ja palveluihin sovelletaan samaa 25 prosentin kantaa). Toisaalta kaikissa jäsenvaltioissa sovelletaan tällä hetkellä äänitallenteisiin yleistä alv-kantaa.

Alennettuja alv-kantoja koskevan 23 päivänä heinäkuuta 2003 annetun direktiiviehdotuksen (3) tavoitteena on ensisijaisesti parantaa sisämarkkinoiden toimintaa järkeistämällä alennettujen alv-kantojen käyttöä jäsenvaltioissa, jotta mahdolliset vääristymät voidaan välttää ja jäsenvaltiot saavat yhtäläiset mahdollisuudet soveltaa alennettuja kantoja.

Nykytilanteen järkeistämisen yhteydessä komission ehdotuksessa ei ole muutettu liitteen H luokkaa 6, ja kirjoihin voidaan yhä soveltaa alennettuja alv-kantoja. Lisäksi komissio ehdottaa, että luokkaan 4 sisällytetään seuraavat tavarat:

Vammaisen henkilön henkilökohtaiseen käyttöön tavallisesti vammojen lieventämiseksi tai hoitamiseksi tarkoitetut lääketieteelliset laitteet, apuvälineet ja muut laitteet sekä vammaisille henkilöille erityisesti suunnitellut sähköiset, elektroniset ja muut laitteet ja tarvikkeet sekä kulkuvälineet. Mainittujen tavaroiden korjaus.

Jos tämä ehdotus hyväksytään, ääni-, video- tai muihin tallenteisiin, jotka on erityisesti suunniteltu tai mukautettu vammaisia varten, voidaan soveltaa alennettua alv-kantaa. Koska yhteisön tasolla ei ole annettu muita määritelmiä, jäsenvaltioiden on määriteltävä, voidaanko äänikirjojen katsoa kuuluvan tähän luokkaan, vaikka myös valtaväestö voi ostaa ja käyttää niitä.

Komissio on tietoinen arvoisan jäsenen mainitsemasta ongelmasta ja aikoo pitää tämän ongelman mielessään neuvotellessaan 23. heinäkuuta 2003 tehdystä komission ehdotuksesta, joka on parhaillaan neuvoston käsiteltävänä.

Nyt on neuvoston asia päättää yksimielisesti parlamentin lausunnon huomioon ottaen alennettujen alv-kantojen tulevasta soveltamisesta. Kyseessä olevaan ongelmaan voitaisiin kuitenkin ehkä löytää kohdenne-tumpi ratkaisu alv-järjestelmän ulkopuolelta kansallisesta järjestelmästä, joka perustuisi maksetun alv:n hyvittämiseen tukien tai hyvitysten kautta. Tämä asia kuuluu Yhdistyneen kuningaskunnan viranomaisten toimivaltaan.

(1) Neuvoston direktiivi 92/77/ETY, annettu 19 päivänä lokakuuta 1992, yhteisen arvonlisäverojärjestelmän täydentämisestä ja direktiivin 77/388/ETY muuttamisesta - EYVL L 316, 31.10.1992.

(2) Kuudes neuvoston direktiivi 77/388/ETY, annettu 17 päivänä toukokuuta 1977, jäsenvaltioiden liikevaihtoverolainsäädännön yhdenmukaistamisesta — yhteinen arvonlisäverojärjestelmä: yhdenmukainen määräytymisperuste, EYVL L 145, 13.6.1977.

(3) KOM(2003) 397 lopullinen.